વિક્રમ સંવત 2074ના નવા વર્ષમાં કેન્દ્ર સરકારે કરેલા આર્થિક સુધારાના પરિણામ જોવા મળશે, અને જેની સીધી અસર શેરબજારના ટ્રેન્ડ પર પોઝિટિવ જોવા મળશે. રીટેઈલ ઈન્વેસ્ટરો અને મ્યુચ્યુઅલ ફંડમાં SIP થકી રોકાણ આવી રહ્યા છે, જે શેરબજારને લાંબાગાળે સ્થિરતા આપશે. તેમ છતાં રોકાણકારોએ સાવધાની સાથે દરેક ઘટાડે રોકાણ કરવા સલાહ છે. આમ એચડીએફસી સિક્યુરિટીઝના એક્ઝિક્યુટિવ વાઈસ પ્રેસિડેન્ટ સિદ્ધાર્થ શાહે chitralekha.com સાથેની વાતચીતમાં જણાવ્યું હતું. વધુમાં તેમણે ઉમેર્યું હતું કે હાલ વ્યાજ દર ઘટી રહ્યા છે. એસેટ્સ કલાસમાં જોઈએ તેવા રીટર્ન્સ મળતા નથી, જેથી મધ્યમથી લાંબાગાળા માટે સ્ટોક માર્કેટમાં રોકાણ એ બેસ્ટ ઓપ્શન છે. હા રોકાણકારોએ 12થી 15 ટકા વળતર મળે તો પ્રોફિટ બુકિંગ કરતાં રહેવું જોઈએ. આગામી દિવસોમાં જીએસટીમાં પડતી નાની મોટી મુશ્કેલીઓ દૂર કરાશે, કેન્દ્ર સરકારે હાઉસીંગને વેગ આપ્યો, ઈન્ફ્રાસ્ટ્રક્ચર સેકટરને પ્રોત્સાહનો પુરા પાડ્યા છે, વ્યાજ દર નીચા હોવાથી ઈન્ડસ્ટ્રીઝને સસ્તી લોન મળી રહી છે, જેથી હાલ ઈન્ડસ્ટ્રીઝમાં રોકાણ માટે જરૂરી વાતાવરણ સર્જાયું છે, આ બધા રીફોર્મ્સ અને સરકારની નિતીના ફળ હવે પછીના દિવસોમાં ચાખવા મળશે. હમણા આઈઆઈપી ગ્રોથ વધીને આવ્યો અને મોંઘવારીનો દર પણ ઘટીને આવ્યો છે, આમ સ્થાનિક લેવલે માઈક્રો ઈકોનોમી ડેટા સુધર્યા છે.